SINGER ยันยังเดินหน้าลงทุนขยายธุรกิจตู้เติมเงินโทรศัพท์
SINGER แจงหลังมีข่าวกำลังถอนตัวออกจากการทำธุรกิจตู้เติมเงินโทรศัพท์มือถือว่า บริษัทให้ความสำคัญในการขยายธุรกิจตู้เติมเงินโทรศัพท์มือถืออย่างจริงจัง และยังมีแผนการลงทุนในธุรกิจนี้เพิ่มมากขึ้นตามลำดับ 
17 ก.ย. 2558

บริษัท ซิงเกอร์ประเทศไทย จำกัด (มหาชน) หรือ SINGER ระบุว่า ตามที่มีการนำเสนอเนื้อหาของข่าวในสื่อสิ่งพิมพ์หลายฉบับ เมื่อวันที่ 15 กันยายน 2558 พาดพิงถึงบริษัททำให้ผู้ถือหุ้นของบริษัท นักลงทุน นักวิเคราะห์ และผู้มีส่วนเกี่ยวข้องหลายฝ่ายเกิดความสับสน และมีการสอบถามเข้ามายังบริษัท ซึ่งมีสาระสำคัญว่า “SINGER กำลังถอนตัวออกจากการทำธุรกิจตู้เติมเงินโทรศัพท์มือถือ และ ทางอดีตผู้บริหารของ SINGER ที่มีประสบการณ์ในด้านตู้เติมเงินโทรศัพท์มือถือถูกดึงตัวเพื่อไปทำธุรกิจกับบริษัทอื่นนั้น
พร้อมนี้ บริษัทชี้แจงว่าข่าวดังกล่าวนั้นไม่เป็นความจริงแต่อย่างไร เพราะปัจจุบันทาง SINGER ได้ให้ความสำคัญในการขยายธุรกิจตู้เติมเงินโทรศัพท์มือถืออย่างจริงจัง มีแผนการลงทุนในธุรกิจนี้เพิ่มมากขึ้นตามลำดับ
ล่าสุดทางผู้บริหารมีการให้ข้อมูลที่เป็นปัจจุบัน เมื่อครั้งที่บริษัทฯ ได้ไปแถลงผลประกอบการ Opportunity Day ที่ตลาดหลักทรัพย์ฯ เมื่อวันที่ 27 สิงหาคม 2558 ที่ผ่านมาอีกด้วย ซึ่งสามารถเข้าไปชมย้อนหลังได้ที่เว็บไซต์ของบริษัทฯ และเว็บไซต์ของตลาดหลักทรัพย์ฯ อีกทั้งทางผู้บริหารของทาง SINGER ทุกท่านยังคงบริหารงานอยู่กับบริษัทฯ และไม่ได้มีการถูกดึงตัวไปตามที่มีการกล่าวแอบอ้าง